KIRJALLINEN KYSYMYS E-2339/99 esittäjä(t): Alexandros Alavanos (GUE/NGL) komissiolle. Kreikan luokituslaitos.



Virallinen lehti nro 280 E , 03/10/2000 s. 0029 - 0030



KIRJALLINEN KYSYMYS E-2339/99 esittäjä(t): Alexandros Alavanos (GUE/NGL) komissiolle (13. joulukuuta 1999) Aihe: Kreikan luokituslaitos Euroopan unionin asiasta vastaavan komitean tarkastuksen jälkeen Kreikan luokituslaitos hyväksyttiin alusten arviointi- ja tarkastuselimeksi vain Kreikan osalta kolmeksi vuodeksi, koska se täytti alusten tarkastamiseen ja katsastamiseen valtuutettuja laitoksia koskevista yhteisistä säännöistä ja standardeista annetun direktiivin 94/57/EY(1) ehdoista ainoastaan laadulliset kriteerit. Voiko komissio ilmoittaa minulle Kreikan luokituslaitosta koskevan tarkastuksen tulokset? Pitääkö komissio laadullisen tarkastuksen tuloksia tyydyttävinä? Mitä puutteita määrällisissä tarkastuksissa havaittiin? Onko komission tietoon tullut Kreikan luokituslaitosta koskevia syytöksiä? Mitä yleisiä huomioita komissio on tehnyt asiasta? (1) EYVL L 319, 12.12.1994, s. 20. Loyola de Palacion komission puolesta antama vastaus (25. tammikuuta 2000) Hellenic Register of Shipping -laitos (HSR) arvioitiin 17.20. maaliskuuta 1997 sen todentamiseksi, täyttääkö tämä kreikkalainen luokituslaitos alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22 päivänä marraskuuta 1994 annetun neuvoston direktiivin 94/57/EY liitteessä säädetyt vaatimukset. Arviointi osoitti, että HRS ei täyttänyt niin sanottuja määrällisiä vaatimuksia (laitoksen on luokiteltava vähintään 1000 yli 100 bruttorekisteritonnin valtamerialusta ja sillä on oltava palveluksessaan 100 päätoimista katsastajaa). Laadullisten vaatimusten osalta arvioitiin, että Kreikan laitos täytti ne lukuun ottamatta muutamaa puutetta, jotka komissio pyysi HRS:ää korjaamaan. HRS pani komission ehdottamat suositukset täytäntöön välittömästi arvioinnin jälkeen. Näin ollen komissio katsoi HRS:n täyttävän laadulliset vaatimukset. Tarkastuksen aikana HRS oli luokitellut ainoastaan 941 yli 100 bruttorekisteritonnin valtamerialusta ja sillä oli palveluksessaan 60 päätoimista katsastajaa. HRS:n esittämän erilaisen laskutavan mukaan päätoimisten katsastajien määrä olisi ollut 86, joka on edelleen vähemmän kuin direktiivissä vaaditut 100 tarkastajaa. Vuoden 1997 maaliskuussa komissiolle toimitettiin kantelu, jossa katsottiin, että HRS ei täyttänyt joitakin direktiivissä mainittuja vaatimuksia. Kantelussa mainitut puutteet olivat suurelta osin samoja kuin ne puutteet, jotka tulivat ilmi komission arvioinnissa. Kuten edellä mainittiin, HRS korjasi kaikki puutteet välittömästi arvioinnin jälkeen, ja tästä syystä komissio päätti lopettaa kantelun käsittelyn. HRS:lle myönnettiin 22. huhtikuuta 1998 kolmen vuoden hyväksyntä direktiivin 4 artiklan 3 kohdan mukaisesti siten, että HRS voi toimia ainoastaan Kreikan viranomaisten puolesta. Tällä hetkellä ja myös tulevaisuudessa HRS:n toimintaa valvoo sen täysimääräistä hyväksyntää koskevan päätöksen tekemistä silmällä pitäen direktiivillä perustettu komitea. Komitea valvoo jatkuvasti kaikkia yhteisön tasolla hyväksyttyjä luokituslaitoksia korkeatasoisten normien ylläpitämisen varmistamiseksi.